തെള്ളിയൂർക്കാവ് ദേവീക്ഷേത്രം

കേരളത്തിലെ പത്തനംതിട്ട ജില്ലയിലെ മല്ലപ്പള്ളി താലൂക്കിൽ നിന്ന് 11.2കിലോമീറ്ററും വെണ്ണിക്കുളത്ത് നിന്ന് 4.5 കിലോമീറ്ററും അകലെ സ്ഥിതി ചെയ്യുന്ന പുരാതന ക്ഷേത്രമാണ് തെള്ളിയൂർക്കാവ് ദേവീക്ഷേത്രം. കിഴക്കോട്ട് ദർശനമായി, ഭദ്രകാളിയാണ് മുഖ്യ പ്രതിഷ്ഠ. ഒരു വനത്തിന് ഉള്ളിൽ എന്ന നിലയിൽ ക്ഷേത്രം സ്ഥിതി ചെയ്യുന്നതിനാൽ ഭഗവതിക്ക് വനദുർഗാ സങ്കല്പവും ഉണ്ട്. അതിനാൽ ശ്രീകോവിൽ മേൽകൂര തുറന്ന രീതിയിലാണ്. തിരുവിതാംകൂർ ദേവസ്വം ബോർഡിന്റെ കീഴിലാണ് ഈ ക്ഷേത്രം.

ഈ ക്ഷേത്രവുമായി ബന്ധപ്പെട്ട് കാവുണ്ടായിരുന്നെന്നും അവിടെ വാനരന്മാരും മറ്റും ഉണ്ടായിരുന്നുവെന്നും പറയപ്പെടുന്നു. തെള്ളിയൂർക്കവിലെ ഉത്സവം പ്രസിദ്ധമാണ്. പടയണി ഇവിടെ ആചരിച്ചുവരുന്നു. പടയണിയിൽ അവതരിപ്പിക്കുന്ന പ്രധാന കോലങ്ങളാണ്, ഗണപതിക്കോലം, കുതിര, ഭൈരവിക്കോലം, സുന്ദരയക്ഷിക്കോലം, അരകി യക്ഷി, മറുത്ത, പക്ഷി, കാലമാടൻ, കാലൻകോലം എന്നിവ. തെള്ളിയൂർ വൃശ്ചിക വാണിഭം ഇവിടുത്തെ പ്രത്യേകതയാണ്. മറ്റൊരു ക്ഷേത്രത്തിലുമില്ലാത്ത സ്രാവു വ്യാപാരം ഇവിടത്തെ പ്രത്യേകതയാണ്.

വൃശ്ചിക വാണിഭം
ചരിത്രത്തോടൊപ്പം ഭക്തിയും സംസ്കാരവും ഒന്നിക്കുന്ന തെള്ളിയൂർ വൃശ്ചിക വാണിഭം പത്തനംതിട്ടക്കാരുടെ സ്വകാര്യ അഹങ്കാരങ്ങളിലൊന്നാണ്. കേരളത്തിൻറെ സമൃദ്ധിയെ അടയാളപ്പെടുത്തിയിരിക്കുന്ന പഴമയുടെ ഈ ആഘോഷത്തിന് പതിറ്റാണ്ടുകളുടെ പാരമ്പര്യമുണ്ട്. ക്ഷേത്രത്തിന് സമീപം ഉണക്കസ്രാവ് വിൽക്കുന്നതു മുതൽ കൗതുകകരമായ പല കാഴ്ചകളും ഇവിടെ കാണുവാനുണ്ട്. തെള്ളിയൂർ വൃശ്ചിക വാണിഭത്തിൻറെ പ്രത്യേകതകളും ചരിത്രവും വായിക്കാം...

തെള്ളിയൂർ വൃശ്ചിക വാണിഭം:- കാലം തിരക്കിട്ട് മുന്നോട്ട് പായുമ്പോൾ അതിനു പിടികൊടുക്കാതെ, പഴമയെ സ്നേഹിക്കുന്ന, ആചാരങ്ങളും പാരമ്പര്യങ്ങളും സൂക്ഷിക്കുന്ന ഒരു ജനവിഭാഗത്തിൻറെ ആഘോഷമെന്ന് തെള്ളിയൂർ വൃശ്ചിക വാണിഭത്തെ വിശേഷിപ്പിക്കാം. നൂറ്റാണ്ടുകൾ പഴക്കമുള്ള ഈ മേള ഒരു കാലത്ത് കേരളത്തിൽ നിലനിന്നിരുന്ന ജാതീയമായ അടിച്ചമർത്തലുകൾക്കും മാറ്റിനിർത്തലുകൾക്കും എതിരെയുള്ള ഒരു സ്വരം കൂടിയായിരുന്നു. എല്ലാ വർഷവും മണ്ഡല കാലം ആരംഭിക്കുന്ന വൃശ്ചികം ഒന്നു മുതൽ 10 ദിവസമാണ് മേള നടക്കുന്നത്.

മേജർ തെള്ളിയൂർക്കാവ് ദേവീക്ഷേത്രത്തിൻറെ ചരിത്രത്തോടൊപ്പമുള്ളതാണ് തെള്ളിയൂർ വൃശ്ചിക വാണിഭത്തിൻറെ കഥയും. ജാതിയുടെ പേരിൽ പല ആളുകൾക്കും ക്ഷേത്രത്തിൽ പ്രവേശനം നിഷേധിച്ചിരുന്ന ഒരു കാലമുണ്ടായിരുന്നുവല്ലോ കേരളത്തിൽ. ആ സമയത്ത് തെള്ളിയൂർക്കാവ് ഭഗവതിയെ കാണുവാനും പ്രാർഥിക്കുവാനുമായി ധാരാളം ആളുകൾ എത്തുമായിരുന്നു. ക്ഷേത്രത്തിൽ പ്രവേശനം വിലക്കപ്പെട്ടിരുന്ന സമയത്തും അവർണ്ണരെന്ന് വിശേഷിപ്പിക്കപ്പെട്ടിരുന്നവർക്ക് വർഷത്തിൽ ഒരിക്കൽ മാത്രം ദേവിക്ക് കാണിക്കയർപ്പിക്കുവാൻ ക്ഷേത്രത്തിലെ ആൽത്തറയിൽ ഒന്നിച്ചുകൂടുന്നതിന് അനുമതിയുണ്ടായിരുന്നു. ആ സമയത്ത് കാള ,തേര് തുടങ്ങിയ കെട്ടുകാഴ്ചകളും വാണിയൻ തുള്ളൽ പോലുള്ള കലാരൂപങ്ങളും ക്ഷേത്രത്തിനു വെളിയിൽ അരങ്ങേറിയിരുന്നു. അതോടൊപ്പം ആളുകൾ ദേവിക്ക് നല്കുവാനായി തങ്ങളുടെ അധ്വാനഫലവും കാർഷിക വിളകളും ഒക്കെയും കൊണ്ടുവരുമായിരുന്നു. ഇത് പിന്നീട് തെള്ളിയൂർ വൃശ്ചിക വാണിഭമായി മാറുകയായിരുന്നു

ക്ഷേത്രപരിസരത്തെ ഉണക്കസ്രാവ് വില്പന ക്ഷേത്ര പരിസരങ്ങളിൽ മത്സ്യവില്പനയെന്നത് കേൾക്കുമ്പോൾ അതിശയം തോന്നുമെങ്കിലും ഇവിടെ നടക്കുന്ന കാര്യമാണ്. ആളുകൾ തങ്ങളുടെ കുലത്തൊഴിലുമായി ബന്ധപ്പെട്ട കാര്യങ്ങളാണ് ഇവിടെ വില്പനയ്ക്കായി കൊണ്ടു വരുന്നത്. അരയ സമുദായത്തിൽപെട്ട ആളുകൾ ഉണക്കസ്രാവിനെയാണ് ഇവിടെ കൊണ്ടുവരുന്നത്. തങ്ങളുടെ അധ്വാന ഫലമായി ഉണക്ക സ്രാവിനെ ദേവിക്ക് സമർപ്പിച്ചിരുന്നതിൻറെ ഭാഗമായാണ് ഇവിടെ സ്രാവ് വില്പന നടത്തുന്നത്. ഉണക്ക സ്രാവിൻറെ വില കിലോയ്ക്ക് 500 രൂപയോളം വരുമെങ്കിലും ഇവിടെ എത്തുന്ന ആളുകൾ ആചാരത്തിൻറെ ഭാഗമായി സ്രാവിനെയും കൊണ്ടാണ് കൊണ്ടുപോകുന്നത്. എത്ര വിലകൊടുത്തും ഉണക്കസ്രാവിനെ വാങ്ങുന്നവരാണ് ഇവിടെ എത്തുന്നവർ. ഇവിടുത്തെ മാത്രം പ്രത്യേകതയാണ് ഈ ഉണക്കസ്രാവ് വില്പന

നാഴിയിൽ തുടങ്ങി കളിപ്പാട്ടങ്ങൾ വരെ നാഴിയും ഇടങ്ങളിയും പറയും മാത്രമല്ല, മൺ പാത്രങ്ങളും ഓട്ട് പാത്രങ്ങളും ചെമ്പ് പാത്രങ്ങളും ഈറ്റയിലുണ്ടാക്കിയ മുറവും കുട്ടയും പിന്നെ കാർഷികോപകരണങ്ങളും ഒക്കെ ഇവിടെ വില്പനയ്ക്കുണ്ടാവും. കത്തിയും ചിരവയും ഭരണികളും മെതിയടിയും സരസ്വതി പീഠവും കൂടാതെ വെട്ടുകത്തി, അരിവാൾ, തൂമ്പ, മൺവെട്ടി, കോടാലി, തൂമ്പാക്കൈ വരെ ഇവിടെ വില്പനയ്ക്കുണ്ടാവും. ഇഷ്ടപ്പെട്ട സാധനങ്ങൾ വിലപേശി വാങ്ങാം എന്നതും ഇവിടുത്തെ പ്രത്യേകതയാണ്. ഉപ്പ് തൊട്ട് കർപ്പൂരം വരെ ഇവിടെ ലഭിക്കുമെന്ന് പറഞ്ഞാൽ അതിലൊട്ടും അതിശയോക്തിയില്ല. നാഴിയും ഇടങ്ങഴിയും പോലുള്ള അളവ് പാത്രങ്ങ് ആളുകൾ ഇപ്പോൾ ഉപയോഗിക്കാറില്ലെങ്കിലും കാഴ്ച വസ്തു എന്ന നിലയിൽ വാങ്ങി സൂക്ഷിക്കുന്നവരാണ് അധികവും. ജാതിമത വ്യത്യാസമില്ലാതെയാണ് പത്തു ദിവസത്തെ ഈ മേളയിലേക്ക് ആളുകൾ എത്തുന്നത്. ആദ്യ കാലങ്ങളിൽ സാധന കൈമാറ്റ വ്യവസ്ഥയായിരുന്നു ഇവിടെ നിലനിന്നിരുന്നത്. തെള്ളിയൂർക്കാവിലെ ആൽത്തറ മൈതാനിയിലാണ് മേള നടക്കുന്നത്.

ചരിത്രം
എഴുമറ്റൂർ കോവിലകത്തിൻറെ  പരദേവതയാണ്. ഈ പ്രദേശത്ത്  നല്ല ക്ഷത്രിയരില്ലാത്തതിനാൽ കൊടുങ്ങല്ലൂരിനടുത്തുള്ള അയിരൂർ കോവിലകത്ത് നിന്നും കൂട്ടികൊണ്ട് വന്ന ശുദ്ധക്ഷത്രിയരാണ്  എഴുമറ്റൂർ കോവിലകത്തിൻറെ  മുൻഗാമികൾ എന്ന് പഴമ.  ആ  സമയത്ത് കൊടുങ്ങല്ലൂരിൽ നിന്നും പരദേവതയായ ഭദ്രകാളിയെയും ആവാഹിച്ചു കൊണ്ട് വന്നു ഇവിടെ പ്രതിഷ്ഠിച്ചു എന്ന് കരുതുന്നു. അയിരൂർ ശ്രീ  മൂലമുരാരി എന്നായിരുന്നു  ഇവരുടെ സ്ഥലനാമം  കുംഭത്തിലെ ഭരണി ഉത്സവം അരിമാവ് ശർക്കര  ഇവ വാഴയിലയിൽ വച്ച് പുഴുങ്ങിയുണ്ടാക്കുന്ന തെരളി  വഴിപാട് വളരെ പ്രസിദ്ധമാണ്.. മുമ്പ്  പത്തര ഏക്കർ കാവിലായിരുന്നു ക്ഷേത്രം. ധാരാളം   കാവിൽ കുരങ്ങൻമാരുണ്ടായിരുന്നു  ഇപ്പോൾ കാവില്ല. ഏലാം മഹാദേവർ ക്ഷേത്രവും എഴുമറ്റൂർ കോവിലകം വകയാണ്  ഇവിടെ രണ്ടു  പ്രധാന മൂർത്തികളാണ്. ശിവനും വിഷ്ണുവും.  

തെള്ളിയൂർ പച്ചപ്പും ഗ്രാമീണ ഭംഗിയും ഒത്തു ചേർന്ന തനിപത്തനംതിട്ട ഗ്രാമങ്ങളിലൊന്നാണ് തെള്ളിയൂർ. മല്ലപ്പള്ളി താലൂക്കിലെ ഒരു കൊച്ചു ഗ്രാമമായ ഇവിടം പുറംലോകം അറിയുന്നത് തെള്ളിയൂർ വൃശ്ചിക വാണിഭത്തിൻറെ പേരിലാണ്. ക്ഷേത്രങ്ങളും വെള്ളച്ചാട്ടവുമാണ് ഇവിടുത്തെ എടുത്തു പറയേണ്ട മറ്റൊരു പ്രത്യേകത. പരവനോലിൽ ഭഗവതി പറമ്പിൽ കുടുംബമാണ് തെള്ളിയൂർ മേളയുടെ പ്രധാന നടത്തിപ്പുകാർ

ഉത്സവങ്ങൾ

ക്ഷേത്രത്തിൽ തിരുവുത്സവം നടക്കുന്നത് കുംഭ മാസത്തിലാണ്. കാർത്തിക നക്ഷത്രം ആറാട്ട് വരത്തക്ക രീതിയിലാണ് 10 ദിവസത്തെ ഉത്സവം.
ഇത് കൂടാതെ അതിപ്രധാനമായ മറ്റൊരു ഉത്സവ ആചാരമാണ് പടയണി.തെള്ളിയൂർക്കാവ് പടയണി പ്രസിദ്ധമാണ്. ധനുമാസത്തിലാണ് പടയണി.മധ്യതിരുവിതാംകൂറിലെ ഭഗവതി ക്ഷേത്രങ്ങളിൽ പടയണിക്കാലം തുടങ്ങുന്നത് തന്നെ തെള്ളിയൂർകാവിൽ നിന്നാണ്.പടയണിയെന്നാൽ ദാരികവധാനന്തരം കോപാകുലയായ ഭദ്രകാളിയുടെ കലി കുറയ്ക്കാനായി ശിവനും ഭൂതഗണങ്ങളും ദേവന്മാരും പലവിധം വേഷങ്ങൾ കെട്ടിയാടിയതിന്റെ ഓർമ പുതുക്കലാണ്. അങ്ങനെ പോർക്കലിയുടെ കോപം ശമിച്ചുവെന്നാണ് ഐതിഹ്യം.പത്തനംതിട്ട ജില്ലയുടെ മാത്രം തനത് കലാരൂപമാണ് പടയണി. കോട്ടയം ജില്ലയുടെ കുറച്ച് ഭാഗങ്ങളും ഇതിൽ ഉൾപ്പെടുന്നു.  

പിന്നെ ക്ഷേത്രത്തിലെ ചടങ്ങ് അല്ലെങ്കിലും നാട്ടുകാരും മറ്റും കൊണ്ടാടുന്ന മറ്റൊരു ആഘോഷമാണ് തെള്ളിയൂർക്കാവ് വൃശ്ചിക വാണിഭം.പണ്ട് കാലം മുതൽ തന്നെ കാർഷിക ഉത്പന്നങ്ങൾ, കർഷക വസ്തുക്കൾ, ആയുധങ്ങൾ, ചെടികൾ എന്നിവയുടെ കമനീയ വിപണിയാണ് വൃശ്ചിക വാണിഭം. വൃശ്ചികമാസം 1 മുതൽ 12 വരെയാണ് നടക്കുന്നത്. സാധനങ്ങൾ വാങ്ങുന്നതിനായി അനിയന്ത്രിത തിരക്കാണ് ഇവിടെ ഉണ്ടാവുന്നത്. ദൂരദേശങ്ങളിൽ നിന്നുപോലും വർഷംതോറും ആളുകൾ സാധനം മേടിക്കാനെത്തുന്നു.

ക്ഷേത്രം
തീർത്തും ഒരു ഗ്രാമപ്രദേശത്തിന്റെ ഉള്ളിലാണ് ക്ഷേത്രം സ്ഥിതി ചെയ്യുന്നത്. ചുറ്റുമുള്ള റബ്ബർ തോട്ടങ്ങളുടെ നടുവിൽ ഒരു താഴ്ന്ന പ്രദേശത്ത് നിലകൊള്ളുന്നു ക്ഷേത്രസങ്കേതം. ആനക്കൊട്ടിലും നാലമ്പലവും കൊടിമരവും ഒക്കെ ചേർന്നൊരു വലിയ ക്ഷേത്രമാണ് ഇവിടം. ദേവിക്ക് വനദുർഗസങ്കല്പവും ഉള്ളതിനാൽ ചതുരാകൃതിയിലുള്ള ശ്രീകോവിലിന്റെ മുകൾഭാഗം തുറന്ന നിലയിലാണ്.
 അവലംബം